Alana wil reis tot sy platsak is - Maroela Media
Alana Van Tonder
Hierdie pittige matrikulant van Hoërskool Waterkloof het presteer met agt onderskeidings: Afrikaans, Engels, wiskunde, lewensoriëntering, fisiese wetenskappe, rekeningkunde, dramatiese kunste en rekenaartoepasingstegnologie.
Sy is die enigste dogter van André en Yolande van Tonder van Erasmusrand in Pretoria. Haar pa is 'n sakeman en haar ma 'n huisvrou.
Alana beplan om die hele vakansie "op die rusbank, met my voete in die lug en my kop agteroor" deur te bring. Sy wil graag wiskundige statistiek gaan studeer aan Tuks. Dis ook haar droom om te gaan toer tot al haar geld op is – "enige donasies is welkom", skerts sy.
Met 'n lengte van 1,83 m het sy nie net akademies uitgetroon nie, maar ook op die sportveld. Sy het deelgeneem aan netbal, hokkie en dans. Sy is veral lief vir dans – en glo "as die lewe druk moet 'n mens 'n draai maak by die barre" (dis nou die ballet-reёling!). Sy is gek oor kunstefeeste en geniet veral musiek, drama en dansproduksies.
Verder stel sy ook belang in fotografie "want daar kan jy iemand skiet en hul koppe afsny sonder om tronk toe te gaan", en in drama "want daar word mense geforseer om na jou opinie te luister". So borduur die lawwe uitblinker ewe droog voort: "Ek sou graag soos alle ander mense wou wees, maar dan was ek net nóg 'n suurstofdief." Haar gunsteling-aanhaling is: "I just figured, if I'm going to be a mess, I might as well be a hot mess, right?" – Mindy Kaling, The Mindy Project.
Alana is nie 'n oggendmens of 'n naguil nie, maar beskryf haarself as 'n uitgeputte teeliefhebber wat maak asof sy weet wat sy doen.